ABANCA e Afundación renden homenaxe aos seus voluntarios cun acto en Santiago

29.11.2019. ABANCA e Afundación recoñecerán o compromiso das persoas que toman parte no seu programa de voluntariado cun acto que se celebrará hoxe no Auditorio ABANCA de Santiago. O evento serve para conmemorar o quinto aniversario do lanzamento desta iniciativa, así como para facer balance e poñer en valor este esforzo colectivo. O conselleiro delegado de ABANCA, Francisco Botas, intervirá nun acto no que o protagonismo recaerá nos voluntarios e no que tamén participará o climatólogo e xeógrafo Jacob Petrus.
Iniciado a principios de 2015, este programa de voluntariado conta coa participación de empregados e exempregados de ABANCA e de Afundación e os seus familiares, así como de voluntarios dos espazos +60 que Afundación ten repartidos por toda Galicia. No seu conxunto, suman arredor de 1700 persoas que dedican o seu tempo a iniciativas que abranguen desde aspectos socioculturais ou formativos, ata causas medioambientais ou benéficas.
[bookmark: _GoBack]O acto incluirá unha conferencia do divulgador científico e popular director e presentador do programa «Aquí la tierra» de TVE Jacob Petrus, á que seguirá un coloquio protagonizado por voluntarios que participaron recentemente en accións medioambientais, sociais e interxeracionais, xunto a representantes de asociacións coas que este programa colaborou nos últimos meses. O evento concluirá coa entrega de distincións a voluntarios corporativos e dos espazos +60.

